Man sterf toe bakkie in swembad belandDie bakkie in die swembad. (Foto: Verskaf) ŉ Man is dood nadat sy bakkie vanoggend teen ŉ ander voertuig gebots, deur ŉ heining gebars en in ŉ swembad in Johannesburg beland het. Russel Meiring, woordvoerder van ER24, het gesê paramedici en die polisie is omstreeks 06:25 na ŉ huis in Westcliff ontbied waar hulle met hul aankoms die bakkie in die swembad in die erf by Westcliffweg aangetref het. Die liggaam van ŉ man, vermoedelik in sy 30’s, het in daardie stadium in die bakkie in die swembad gelê. Personeel van die polisie se soek-en-reddingspan het die man uit die bakkie gehaal waarna paramedici hom ondersoek het. Die man het egter ŉ ernstige kopbesering in die voorval opgedoen en geen teken van lewe getoon nie. Volgens Meiring is die man op die toneel dood verklaar. Die besonderhede rakende die voorval is nog onduidelik. Die toepaslike owerhede was wel op die toneel om ondersoek in te stel, het Meiring verseker.